## Pravilnik o izmjenama Pravilnika o minimalnim standardima, načinu obračuna i mjerilima za izračun tehničkih pričuva osiguranja

### NN 97/2013 (26.7.2013.), Pravilnik o izmjenama Pravilnika o minimalnim standardima, načinu obračuna i mjerilima za izračun tehničkih pričuva osiguranja

HRVATSKA AGENCIJA ZA NADZOR FINANCIJSKIH USLUGA

2210

Na temelju članka 101. točke 5. u vezi s člankom 107. stavkom 7. Zakona o osiguranju (»Narodne novine« broj 151/05, 87/08, 82/09 i 54/13), Hrvatska agencija za nadzor financijskih usluga na sjednici Upravnog vijeća, održanoj 19. srpnja 2013. godine donosi

PRAVILNIK

O IZMJENI PRAVILNIKA O MINIMALNIM STANDARDIMA, NAČINU OBRAČUNA I MJERILIMA ZA IZRAČUN TEHNIČKIH PRIČUVA OSIGURANJA

Članak 1.

U Pravilniku o minimalnim standardima, načinu obračuna i mjerilima za izračun tehničkih pričuva osiguranja (»Narodne novine« broj 97/09, 135/09, 150/09, 39/12 i 56/13, dalje u tekstu: Pravilnik) u prilogu Minimalni standardi, način obračuna i mjerila za matematičku pričuvu životnih osiguranja i drugih osiguranja za koja se obračunava matematička pričuva te posebnu pričuvu životnih osiguranja kod kojih osiguranik preuzima na sebe investicijski rizik (dalje u tekstu: Minimalni standardi, način obračuna i mjerila za matematičku pričuvu) u glavi III. Principi obračuna matematičke dodaju se nove točke 5. i 6. koje glase:

»5. Matematička pričuva za grupno osiguranje odnosno određenu grupu ugovora ne smije biti niža od iznosa matematičke pričuve oblikovane temeljem pretpostavka za vrednovanje koje se ne mijenjaju i iznosa matematičke pričuve oblikovane temeljem pretpostavka koje ne odstupaju značajno od iskustva tako da u bilo kojem budućem trenutku ista bude pokrivena izvorima sredstava samo ovog grupnog osiguranja odnosno samo ove grupe ugovora i imovinom za pokriće matematičke pričuve samo ovog grupnog osiguranja odnosno ove grupe ugovora određenom na dan vrednovanja uzimajući u obzir sva zajamčena prava primjerice odustanke, otkupe, povrate premija.

6. U slučaju ugovora o osiguranju kod kojih su premija odnosno ugovorena svota izračunate s uprosječenim parametrom spola, uprosječivanje parametra spola može se koristiti prilikom izračuna matematičke pričuve. Društvo kod ovakvih ugovora matematičku pričuvu može obračunati prema stvarnom spolu svakog osiguranika.«

Postojeće točke od 5. do 13. postaju točke od 7. do 15.

Članak 2.

U glavi IV. Metoda obračuna matematičke pričuve i posebne pričuve životnih osiguranja kod kojih osiguranik preuzima na sebe investicijski rizik u dijelu IV.2. Ostala osiguranja priloga Minimalni standardi, načina obračuna i mjerila za matematičku pričuvu Pravilnika mijenja se točka 8. tako da se postojeća točka briše te nova točka glasi:

»8. Ukoliko je matematička pričuva obračunata pomoću uprosječenog parametara spola, u slučaju značajnog odstupanja uprosječenog parametra od stvarnog iskustva, Društvo je dužno obračunati matematičku pričuvu prema stvarnom iskustvu, ali u svakom slučaju ne u iznosu nižem od matematičke pričuve obračunate prema uprosječenom parametru spola korištenom u izračunu premije. Odstupanja uprosječenih parametara od stvarnog iskustva Društvo je dužno kontrolirati bar jednom godišnje. Pretpostavke o uprosječenom parametru spola kao i analiza stvarnog iskustva sastavni su dio Izvješća imenovanog ovlaštenog aktuara o obračunu matematičke pričuve.«

Članak 3.

(1) U točki 6. glave VIII. Izrada i potvrda obračuna matematičke pričuve priloga Minimalni standardi, načina obračuna i mjerila za matematičku pričuvu Pravilnika druga alineja mijenja se i glasi:

»– temelje obračuna, metodu i pretpostavke vrednovanja prema kojima je obračunata matematička pričuva;«

(2) U točki 6. glave VIII. Izrada i potvrda obračuna matematičke pričuve priloga Minimalni standardi, načina obračuna i mjerila za matematičku pričuvu Pravilnika nakon četvrte alineje dodaje se nova alineja:

»– pretpostavke o uprosječenom parametru spola kao i analiza stvarnog iskustva u slučaju izračuna matematičke pričuve s uprosječenim parametrom spola;«

Članak 4.

Ovaj Pravilnik stupa na snagu osmog dana od objave u »Narodnim novinama«.

Klasa: 011-02/09-04/57

Urbroj: 326-660-13-6

Zagreb, 19. srpnja 2013.

Predsjednik Upravnog vijeća

Petar-Pierre Matek, v. r.

Pravilnik, NN 97/2013-2210